РЕПУБЛИКА СРБИЈА

НАРОДНА СКУПШТИНА

Одбор за просторно планирање, саобраћај,

инфраструктуру и телекомуникације

13 Број 06-2/166-15

21. април 2015. године

Београд

ЗАПИСНИК

28. СЕДНИЦЕ ОДБОРА ЗА ПРОСТОРНО ПЛАНИРАЊЕ, САОБРАЋАЈ, ИНФРАСТРУКТУРУ И ТЕЛЕКОМУНИКАЦИЈЕ, ОДРЖАНЕ 21. АПРИЛА 2015. ГОДИНЕ

Седница је почела у 9.05 часова.

 Седницом је председавао Милутин Мркоњић, председник Одбора.

 Седници су присуствовали чланови Одбора: Зоран Бојанић, Драган Јовановић, Милан Ковачевић, др Владимир Орлић, Сузана Спасојевић, Вучета Тошковић и Горан Ћирић.

 Седници су присуствовали заменици чланова Одбора: Драган Алексић (заменик Катарине Ракић), Јасмина Обрадовић (заменик Мује Муковића) и Момо Чолаковић (заменик Константина Арсеновића).

 Седници су присуствовали из Министарства грађевинарства, саобраћаја и инфраструктуре: Нена Томовић, помоћник министра из Сектора за железнице и интермодални транспорт, Зоран Илић, помоћник министра за ваздушни саобраћај и Мирољуб Јевтић, саветник потпредседника Владе.

 Одбор је, једногласно у складу са предлогом председника Одбора, усвојио следећи:

**Д н е в н и р е д**

1. Разматрање Предлога закона о жичарама за транспорт лица, који је поднела Влада (број 346-554/15 од 09.03.2015.године);
2. Разматрање Предлогa закона о уговорима о превозу у железничком саобраћају, који је поднела Влада (број 340-520/15 од 04.03.2015.године);
3. Разматрање Предлога закона о потврђивању Споразума о ваздушном саобраћају између Владе Републике Србије и Владе Уједињених Арапских Емирата, који је поднела Влада (број 011-922/15 од 03.04.2015.године);
4. Разматрање Предлога закона о потврђивању Споразума о ваздушном саобраћају између Владе Републике Србије и Владе Народне Републике Кине, који је поднела Влада (број 011-923/15 од 03.04.2015.године);
5. Разматрање Предлога закона о потврђивању Споразума између Владе Републике Србије и Владе Републике Македоније о утврђивању граничне процедуре за железнички гранични прелаз Прешево – Табановце, који је поднела Влада (број 011-878/15 од 31.03.2015.године).

 На почетку седнице председник Одбора је обавестио присутне да је Одбор добио Мишљење Министарства грађевинарства, саобраћаја и инфраструктуре поводом примедбе Повереника за информације од јавног значаја и заштиту података о личности у вези са Предлогом закона о жичарама за транспорт лица.

Прва тачка дневног реда **– Разматрање Предлог закона о жичарама за транспорт лица, који је поднела Влада**

 Нена Томовић, помоћник министра за железнички саобраћај образложила је Предлог закона о жичарама за транспорт лица који је поднела Влада Републике Србије. Указано је да су разлози за доношење овог закона садржани у потреби за јединственим уређењем ове материје, да би се обезбедио већи степен заштите живота, здравља и безбедности лица која користе жичаре. Предлогом закона уређују се услови за изградњу жичара, одржавање и реконструкцију, као и услови за постројења жичара за транспорт лица ради заштите здравља и безбедности лица и безбедности имовине. Жичаре се пројектују и изграђују у складу са стандардима, прописима и техничким карактеристикама. Приликом пројектовања и изградње жичаре обавезно се израђују сигурносне анализе које обухватају све безбедоносне услове за постројења жичара и околину, а који се односе на пројектовање, изградњу и рад жичаре. Радом жичаре руководи управљач, који је правно лице одговорно за безбедан рад жичаре и дужан је да га организује на прописан начин. Решење, којим се одобрава рад жичаре представља услов за отпочињање рада жичаре, а рад, одржавање и контрола рада жичаре обавезно се прилагођавају техничким условима као и ризицима локације на којој се жичара налази. Одобрење за рад жичаре доноси се на основу употребне дозволе и обнаваља се након истека рока од годину дана, а захтев за обнављање одобрења подноси се три месеца пре истека тог рока. Управљач је дужан да обезбеди правовремено и стручно одржавање жичаре, које се спроводи путем техничког прегледа једанпут годишње након ремонта, а по потреби и чешће. Овај преглед врше овлашћени субјекти, а њиме се утврђује да ли је постројење жичаре опремљено и да ли се одржава у складу са прописима и техничким условима који се односе на конструкцију, опрему, одржавање и опремљеност жичаре прописаним уређајима.

 На крају излагања истакнуто је да је детаљан пример транспозиције Директиве 2000/9 EC садржан у упоредном приказу усклађености Предлога закона о жичарама за транспорт лица, са законодавством ЕУ и правним актима Савета Европе. Помоћник министра, Нена Томовић је истакла и да су у Министарству размотрене примедбе Повереника за информације од јавног значаја и заштиту података у вези овог предлога закона, да Министарство сматра да нема потребе за амандманима Одбора, и да ће се све евентуалне примедбе повереника, уколико буде потребно, дефинисати подзаконским актима.

С обзиром да није било пријављених за дискусију Одбор је у складу са чланом 155. став 2. Пословника Народне скупштине одлучио, већином гласова, да предложи Народној скупштини да прихвати Предлог закона о жичарама за транспорт лица у начелу.

За известиоца Одбора на седници Народне скупштине одређен је др Владимир Орлић, члан Одбора.

Друга тачка дневног реда - **Разматрање Предлога закона о уговорима о превозу у железничком саобраћају, који је поднела Влада**

 Нена Томовић, помоћник министра, је као представник предлагача образложила Предлог Закона о уговорима о превозу у железничком саобраћају. Указано је да је постојећи закон, којим су уређени уговори и други облигациони односи у области превоза путника и робе у железничком саобраћају донет 1995. године на савезном нивоу. Разлози за измену овог закона произилазе из чињенице да су донета два нова системска железничка закона: Закон о железници и Закон о безбедности и интероперабилности железнице, који су усклађени са прва три пакета директива ЕУ и прописима ЕУ из области безбедности. Разлози за доношење овог закона се огледају и у повећању укупне транспортне ефикасности, увођењу принципа слободног приступа који подразумева исте услове за све кориснике и превознике, унификацији основних превозних исправа, побољшању ефикасности железничког система Републике Србије, његовом интегрисању у тржиште транспортних услуга, као и интеграцији српских железница у железнички систем ЕУ. Одредбама овог закона омогућава се пословање више железничких превозника који могу појединачно или заједно обавити превоз путника и ствари, при чему један превозник који закључује уговор о превозу постаје уговорни превозник, а остали који преузимају путнике и ствари од уговорног превозника постају узастопни превозници и одговарају за обављање превоза по том уговору. На овај начин уводи се једнообразно поступање приликом склапања уговора између железничких првозника и корисника као и у другим европским земљама. Предлогом закона усаглашавају се права и обавезе путника у Републици Србији са стандардима, који се примењују у земљама ЕУ, чиме се подиже квалитет железничког превоза и његова поузданост у односу на друге видове саобраћаја. Ступањем на снагу овог закона детаљније ће се регулисати област Уговора о превозу у железничком саобраћају у складу са међународним прописима.

 На крају излагања је истакнуто да је о овом закону одржана јавна расправа у пет градова у Србији: Београду, Новом Саду, Суботици, Ужицу и Зајечару у периоду од 25. септембра до 14. октобра 2014. године. Том приликом су сви заинтересовани субјекти имали могућност да се изјасне и доставе сугестије и примедбе. Предлози и сугестије са јавне расправе, који су били усмерени на побољшање предложеног текста уграђени су у Предлог закона.

С обзиром да није било пријављених за дискусију Одбор је у складу са чланом 155. став 2. Пословника Народне скупштине одлучио, већином гласова, да предложи Народној скупштини да прихвати Предлог закона о уговорима о превозу у железничком саобраћају у начелу.

За известиоца Одбора на седници Народне скупштине одређен је др Владимир Орлић, члан Одбора.

Трећа тачка дневног реда **– Разматрање Предлога закона о потврђивању Споразума о ваздушном саобраћају између Владе Републике Србије и Владе Уједињених Арапских Емирата, који је поднела Влада**

Зоран Илић, помоћник министра за ваздушни саобраћај, је обједињено образложио разлоге за доношење Предлога закона о потврђивању Споразума о ваздушном саобраћају између Владе Републике Србије и Владе Уједињених Арапских Емирата и Предлога закона о потврђивању Споразума о ваздушном саобраћају између Владе Републике Србије и Владе Народне Републике Кине (3. и 4. тачка усвојеног дневног реда).

На почетку излагања, помоћник министра је истакао да су сви нови споразуми, када је међународни ваздушни превоз у питању, напреднији од претходних и да су у складу са модерном праксом, која омогућава модерније и напредније управљање, односно квалитетнији амбијент за пружаоце услуга у ваздушном саобраћају.

Наведени споразуми су мало либералнији, а крајњи циљ је потпуна либерализација тржишта за пружање авио услуга. Све што је приказано је практично један стандардни образац Међународне организације цивилног ваздухоипловства (ICAO), по коме су чак и саме одредбе у зависности од модела или нивоа либерализације и прецизиране. Устаљена пракса је да држава држави одобри прелетање без слетања што се у ваздушном саобраћају зове „прва слобода“. Појам „друге слободе“ се односи на слетање из техничких разлога, али без комерцијалних услуга, односно без утовара и истовара робе и прихватања путника. „Трећа слобода“ пружа могућност обављања комерцијалних услуга, односно отвара могућност слетања и искрцавања путника, док „четврта слобода“ омогућава и укрцавање и превоз путника на своју територију. Четврта слобода је стандард у свим споразумима који се тичу пружања услуга у домену ваздушног саобраћај док „пета слобода“ представља један напреднији модел. Споразумом између Србије и Емирата је уговорена та „пета слобода“, која омогућава нашим авионима да наставе комерцијално од Емирата према Кини (на пример), док Споразум са Кином регулише могућност договора око „пете слободе“.

С обзиром да није било пријављених за дискусију Одбор је у складу са чланом 155. став 2. Пословника Народне скупштине одлучио, већином гласова, да предложи Народној скупштини да прихвати Предлог закона опотврђивању Споразума о ваздрушном саобраћају између Владе Републике Србије и Владе Уједињених Арапских Емирата.

За известиоца Одбора на седници Народне скупштине одређен је др Владимир Орлић, члан Одбора.

Четврта тачка дневног реда **– Разматрање Предлога закона о потврђивању Споразума о ваздушном саобраћају између Владе Републике Србије и Владе Народне Републике Кине, који је поднела Влада**

С обзиром да је у уводном излагању Зоран Илић, помоћник министра за ваздушни саобраћај, поводом претходне тачке дневног реда образложио и овај предлог закона, и да није било пријављених за дискусију Одбор је у складу са чланом 155. став 2. Пословника Народне скупштине одлучио, већином гласова, да предложи Народној скупштини да прихвати Предлог закона опотврђивању Споразума оваздушном саобраћају између Владе Републике Србије и Владе Народне Републике Кине.

За известиоца Одбора на седници Народне скупштине одређен је др Владимир Орлић, члан Одбора.

Пета тачка дневног реда **– Разматрање Предлога закона о потврђивању Споразума између Владе Републике Србије и Владе Републике Македоније о утврђивању граничне процедуре за железнички гранични превоз Прешево-Табановце, који је поднела Влада**

 Нена Томовић, помоћник министра је образложила Предлог закона о потврђивању Споразума између Владе Републике Србије и Владе Републике Македоније о утврђивању граничне процедуре за железнички гранични превоз Прешево-Табановце. Истакнуто је да се у овом тренутку сарадња у области железничког саобраћаја између Републике Србије и Републике Македоније обавља на основу Споразума, који је потписан 4. септембра 1996. године у Скопљу, и на основу Конвенције о међународним железничким превозима (COTIF). Резултати примене наведеног Споразума, који је закључен 16. фебруара 2015. године у Скопљу су следећи: регулисан је гранични железнички саобраћај као и његово уредно и ефикасно одвијање, смањен је постојећи ниво административних мера и уведен ефикаснија гранична контрола у железничком саобраћају на начин како је то уређено према Републици Бугарској и Црној Гори. Такође, Споразумом је између осталог утврђено и да уговорне стране гарантују слободан приступ железничким превозницима по поједностављеној процедури на основу сертификата о безбедности за вршење железничког превоза, дозволе за железничка возила и дозволе за управљање железничким возилима. Такође, управљачи инфраструктура две државе израдиће заједничку изјаву о граничној мрежи која ће обезбедити железничким превозницима недискриминаторне поступке за приступ мрежи.

 На крају излагања истакнуто је да је начин спровођења граничних процедура одређен Споразумом, а њихова правилна примена додатно се регулише протоколима којима се спроводи предметни Споразум.

 С обзиром да није било пријављених за дискусију Одбор је у складу са чланом 155. став 2. Пословника Народне скупштине одлучио, већином гласова, да предложи Народној скупштини да прихвати Предлог закона о потврђивању Споразума између Владе Републике Србије и Владе Републике Македоније о утврђивању граничне процедуре за железнички гранични превоз Прешево-Табановце.

За известиоца Одбора на седници Народне скупштине одређен је др Владимир Орлић, члан Одбора.

\*

\* \*

На седници је вођен тонски запис.

Седница је закључена у 9.40 часова.

СЕКРЕТАР ОДБОРА ПРЕДСЕДНИК ОДБОРА

 Биљана Илић Милутин Мркоњић